

Pr Kadi Kanarbik

Tööhõive osakonna

töötushüvitiste ja tööturutoetuste juht

Sotsiaalministeerium

Suur-Ameerika 1

Tallinn

info@sm.ee ; kadi.kanarbik@sm.ee Meie: 12.05.2020.a.

**EVEA (Eesti Väike- ja Keskmiste Ettevõtjate Assotsiatsioon) seisukohad Tööturuteenuste ja -toetuste seaduse ning töötuskindlustuse seaduse muutmise seaduse eelnõule.**

EVEA toetab töötuskindlustuse süsteemi ning tööturuteenuste ja -toetuste süsteemi ajakohastamist.

Teie koostatud töötuskindlustuse seaduse ja tööturuteenuste ja –toetuste seaduse muutmise seaduseelnõus on kirjeldatud mitmeid lahendusi, mida ka väikeettevõtjad on ammu oodanud ning me toetame selle eelnõu kiiret menetlemist.

Kindlasti on hädavajalik selle eelnõu menetlemise käigus lülitada sellesse juhtimis- ja kontrollorgani liikmete ja füüsilisest isikust ettevõtjate liitmine töötuskindlustuse süsteemi.

Selleks, et hädavajalik muudatus saaks kiiresti teoks, toetame Teie poolt 07.05 saadetud e-kirjas ja 10.05 saadetud e-kirjas tehtud ettepanekuid ning kordame, et juba meie märtsis esitatud ettepanek oli, et töötuskindlustus peab laienema kõigile töötegemise vormidele (s.h. jagamismajandus, ettevõtjana tegutsemine vms) – s.t. olema sotsiaalmaksupõhine – kõik sissetuleku teenimise viisid, millelt makstakse sotsiaalmaksu, on ühtlasi ka töötuskindlustussüsteemiga liitumise aluseks.

Meie 12.05 toimunud kohtumisel peetud arutelu käigus jäid kõlama järgmised ettepanekud:

1. Juhtimis- ja kontrollorgani liikmed ja füüsilisest isikust ettevõtjad hõlmatakse töötuskindlustuse süsteemiga;
2. Sarnaselt töölepingu alusel töötavate töötajatega jääb nõutavaks kindlustusstaažiks 12 kuud 36 kuu jooksul. Töötuskindlustusstaaži annab ühe kuu eest saadud tasu juhul, kui sissetulekut on teenitud vähemalt kuu alampalga ulatuses. Kõik sotsiaalmaksuga maksustatud tasud summeeritakse;
3. Staaži arvutamisel võetakse juhtimis- ja kontrollorgani liikmetel aluseks viimased 12 kuud 36 kuu jooksul, mil on tasutud töötuskindlustusmakset. FIE-de puhul võetakse aluseks maksustamise perioodile eelnev kalendriaasta mille kohta FIE on esitanud ettevõtlustulu deklaratsiooni (tuludeklaratsiooni E-vorm) ning tasunud töötuskindlustusmakset;
4. Töötuskindlustusmakset tasutakse sotsiaalmaksuga maksustatud tulult;
5. Kui inimene on paralleelselt iseendale tööandja ja töötab nt töölepingu alusel, siis makstakse töötuskindlustusmakset kõigilt tasudelt, mida maksustatakse sotsiaalmaksuga;
6. Töötuskindlustushüvitise suuruse arvutamisel võetakse arvesse kõik sissetulekud millelt on makstud töötuskindlustusmakset;
7. Töötuna registreerimisel ja hüvitise taotlemisel peab töösuhe ja/või juhtimis- või kontrollorgani liikme leping olema lõppenud (märge töötamise registris), FIE-na tegutsemine peab olema lõppenud;
8. Ajutine töötamine on töötuskindlustushüvitise saamise ajal lubatud 06.05. eelnõus sätestatud perioodil ja mahus;
9. Arutelu käigus jäime nõusse Teie seisukohaga, et kuna ettevõtjal on oluliselt laiem otsustusõigus igal ajahetkel ettevõtjana tegutsemine lõpetada, rakendatakse töötushüvitiste saamisel ooteaega 2 kuud alates lepingu lõppemisest /ettevõtjana tegutsemise lõppemisest. Tulevikus peaks selle teema juurde naasma ning vajadusel ümber vaatama;
10. hüvitise maksmise tingimused (hüvitise määr eelnevast sissetulekust ja hüvitise saamise ajaline kestus) on sarnased töölepingu alusel töötajatega.

Oleme nõus eelnõu mõttega, et töötuskindlustussüsteem peab vastama riigi majandusolukorrale ning pikem hüvitise maksmise periood ja kõrgem hüvitise määr on keerulisel ajal põhjendatud.

EVEA on veendunud, et nende suurte eesmärkide elluviimine on kogu ühiskonna (nii tööandjate kui töötegijate) huvides.

Oleme veendunud, et riigile on kasulik, kui ettevõtlusega tegelejate hulk on suur. Majanduslanguse tingimustes on just ettevõtlusjulgus ja iseendale tööandjaks olemine kõige kiirem ja paindlikum moodus tagasi tööturule (*loe: tööturg siin laiemas tähenduses, mitte ainult klassikalise konservatiivse töösuhtena)* naasta ning seeläbi üldisse hüvesse panustada.

Pikemas perspektiivis on lisaks täna arutatud ja/või eelnõus juba esitatud muudatustele äärmiselt oluline ja laiemalt ühiskonna huvides, et töötajad/juhtimis- ja kontrollorgani liikmed, FIE-d kvalifitseeruksid hüvitisele ka juhul, kui töötamine/ettevõtlus lõpeb olude sunnil tervislikel põhjustel. S.t. kui tööleping on töötaja poolt erakorraliselt üles öeldud tervislikel põhjustel (TLS §91 lg 3) või kui ettevõtjana või juhtimis- ja kontrollorgani liikmena tegutsemine tuleb lõpetada tervise tõttu. Loomulikult vajab arutelu, kuidas seda põhjust tõendada. Samas on ühiskonna seisukohast oluline, et tervise (ja Haigekassa raviraha ning võimalike töövõimetoetuste) säästmiseks on mõistlik lõpetada tervise jätkuv kahjustamine ning töötuskindlustuse kaitse all omandada uus amet või leida uued terviseseisundile vastavad väljakutsed.

*/allkirjastatud digitaalselt/*

Heiki Rits

EVEA President

*/allkirjastatud digitaalselt/*

Ille Nakurt-Murumaa

EVEA volikogu liige

|  |  |
| --- | --- |
| Eesti Väikeste ja Keskmiste |  [https://evea.ee](https://evea.ee/)  |
| Ettevõtjate Assotsiatsioon | Telefon: +372 6410920 |
| Registrikood: 80014387 | E-mail: evea@evea.ee |